Duplán sikeres volt szerbiai túra
Két héten belül viszonozta a szerb bajnok ZORK Jagodina békéscsabai látogatását az Eubility Group-Békéscsabai Előre NKSE NB I-es női csapata. A Belgrád után elterülő 76 ezres város csapatával két mérkőzést is lejátszott az Előre, és ahogy a két héttel ezelőtt csabai találkozót, úgy a péntek estit és a szombat délelőttit is a lila fehérek nyerték meg.
ZORK Jagodina (szerb)–Eubility Group-Békéscsabai Előre NKSE 28–33 (15–16)

Jagodina. Békéscsaba: Balog J. – Kovács A. 4, Walfisch 6, Szögi 2, Giricz 1, Vukajlovics 7, Bottó 1. Cs.: Binó (kapus), Zöldi-Tóth 5, Ekker, Dokovics 1, Agbaba 1, Radovics 5, Predescu. Vezetőedző: Horváth Roland.

Nyolc órás buszozás és az áldatlan röszkei állapotok miatt romániai kitérő után érkezett meg a magyar csapat Jagodinába, ahol egy régi, szocreál stílusú sportcsarnokban, szolid fényviszonyok mellett került sor az első összecsapásra. A 20. percig a Békéscsaba vezetett, majd a szerbek fordítottak és csaknem a félidő végéig tartották 1-2 gólos előnyüket. A 2. félidőre mégis a Csaba fordulhatott előnnyel. Szünet után a magyar csapat uralta a mérkőzést, a kapusok több bravúrt is bemutattak, Walfisch Mercédesz és Alekszandra Vukajlovics szorgalmasan dobálta a gólokat, nem is volt kérdés, hogy melyik gárda nyeri az összecsapást.

Eubility Group-Békéscsabai Előre NKSE–ZORK Jagodina (szerb 29–26 (14–16)

Békéscsaba: Binó – Kovács A. 6, Walfisch 6, Szögi 4, Giricz 2, Vukajlovics 4, Bottó 3. Cs.: Balog J. (kapus), Zöldi-Tóth, Ekker, Dokovics 2, Agbaba 1, Radovics 1, Predescu. Vezetőedző: Horváth Roland.

A korai időpont és az előző mérkőzés meglátszódott a lila-fehérek játékán, az első felvonásban nem is játszottak jól, ellenben a házigazdák nagyon lelkesedtek, gyors játékukkal igyekeztek megkeseríteni vendégeik életét. Szünet után az 50. percig még tartotta magát a Jagodina, azonban összekapta magát a csabai együttes és Walfisch, illetve a szélső Kovács Anett, valamint Szögi és Vukajlovics góljaival megtörte ellenfele ellenállását és a végén ezt a mérkőzést is magabiztosan nyerte. Jó volt tehát a Békéscsaba bajnoki főpróbája, jöhet szeptember 1-én a Budaörs elleni nyitány!
mérkőzés meccs kézilabda EUbilitiy Group Békéscsabai Előre NKSE előre Békéscsaba 1912 Előre SE